Sanpedrotarra Arraun Elkartea

Sanpedrotarra Arraun Elkartea Pasaiako Pasai San Pedro auzoko arraun elkartea da. 1958an sortu bazen ere, 1880an irabazi zuen lehendabizikoz Kontxako Bandera. Guztira 15 aldiz irabazi du Kontxako Bandera. 

Kontxako lehenengo garaipena 1880. urtekoa du. 1927-1935 artean eta 1987-1997 artean izan zituen urrezko aroak. TKE Ligako ohiko elkartea izan bada ere azkenaldian KAE Ligan ari da, baina maila onean, hiru aldiz izan da Ligako txapelduna. 2024an TKE Ligan arituko da berriz.

Uniformea 
Taldearen kolorea morea da eta traineruaren izena Libia da.

Historia 
Sanpedrotarra Arraun Elkartea 1958an sortu bazen ere traineru sanpedrotarrek historia handia izan dute aurretik ere.

XIX. mendea 
Kontxako Banderako bigarren edizioa irabazi zuen 1880an. 1889an Kontxan bigarren egin zuen. Ondoren Bilbon hartu zuen parte eta bosgarrena izan zen. Hala ere Ondarroari desafioa egin zion eta 1890an Getaria eta Donostia arteko ibilbidean ondarrutarrak atera ziren garaile. Urte horietan sanpedrotarrek ia urtero hartu zuten parte Kontxan eta postu onak lortu ere bai, 1897ko bigarren postua eta 1899ko garaipena esate baterako.

Gerra aurrea 

XX. mendea bikain hasi zuten sanpedrotarrek 1906an Kontxako bigarren bandera eskuratuz. 1917an ere beste garaipen bat izan zuen. Garai onena ordea 20 eta 30 hamarkadetan izan zuten, Kontxako sei bandera jarraian irabazi zituelarik "Aita Manuel"en kuadrilak, 1927an hasi eta 1932 arte. 1935ean azkenengo bandera bat eskuratu zuten.

Elkartearen hasiera 
1957an arraunlari sanpedrotarrek Espainiako Batel Txapelketa irabazi zuten eta orduan Elkarte bat sortzea erabaki zuten. Hasieran batel eta trainerillatan aritu ziren Espainiako txapelketa ugari irabaziz eta ondoren trainerua uretaratu zuten berriz ere, 1971n Kontxako Banderan hirugarren postua lortuz.

XX. mendearen bukaera 
Sanpedrotarra Arraun Elkartearen garai onenak 80. hamarkadaren erdialdera hasi ziren, 1986an Kontxan hirugarren egin ondoren 1987 eta 1999 artean Kontxako lau bandera, Espainiako lau txapelketa, Euskadiko 7 eta Gipuzkoako 8, Liga nagusi bat eta Euskal Herriko bandera onenak hainbat aldiz irabazi zituelarik. Bereziki aipagarriak izan ziren 1993ko denboraldia, 15 banderatik 13 irabazi zituena eta 1994ko denboraldia 17tik 16 irabazi zituena. 2000 urtean arraunlarien aldaketak etorri ziren eta trainerua ateratzea lortu bazuten ere maila nabarmen jaitsi zen.

XXI. mendea 

XXI. mendea behe mailako ligatan hasi zuten. 2006an ordea KAE Liga irabazi eta TKE Ligara igo ziren. 2009an TKE Ligako bigarren postua eskuratu zuten. Kontxako banderan ez du zorte handirik eduki, izan ere 2010, 2011 eta 2012an zortzigarren postuan gelditu baita sailkapen estropadan eta beraz ez du Banderan lehiatzerik lortu. 2013an azkenean lortu du sailkatzea eta bosgarren egin du.

Azken denboraldietan ordea ligan erdialdean ibili izan da, tarteko estropada onak eginez ere bai. 2015ean Kontxako Banderarako sailkatu zen eta seigarren egin zuen. Hurrengo urteetan apal ibili da baina 2018an Kontxako Banderara sailkatzea lortu zuen. 2019 urtean jeitsiera play-offak jokatuko zituen, azkenarekin puntutan berdinduta gelditu zen arren. 2020an bigarren egin zuen KAE Ligan eta igoera play-offak jokatu zituen baina ez zuen igoera lortu. 2021 denboraldia ere bikain hasi zuen, lidertza ere izan zuen, baina denboraldi gorabeheratsuaren ondorioz laugarren amaitu du. 2022an KAE Ligako txapelduna izan zen baina play-offetan ez zuen lortu mailaz igotzea. 2023an bigarren aldiz jarraian irabazi zuen KAE Liga eta play-offetan TKE Ligara itzuli zen..

Patroi historikoak 
Sanpedrotarren arteko patroi handienak Aita Manuel eta Juan Carlos Fontán izan dira dudarik gabe, hala ere lehenago izan ziren Kontxako Bandera irabazi zutenak ere.
 Manuel Arrillaga "Aita Manuel" (9): 1917, 1921 (Pasaia), 1927, 1928, 1929, 1930, 1931, 1932 eta 1935.
 Juan Carlos Fontan (4): 1989, 1991, 1993 eta 1994.
 Bixente Sarria (1): 1906.
 Sarria (Bixente?) (1): 1880
 Lukas Iturralde (1): 1899.

Palmaresa

Kontxako Bandera 
 Txapelduna (15): 1880, 1899, 1906, 1917, 1927, 1928, 1929, 1930, 1931, 1932, 1935, 1989, 1991, 1993 eta 1994.
 Bigarrena (10): 1889, 1907, 1910, 1919, 1934, 1944, 1987, 1988, 1990 eta 1998.
 Hirugarrena (7): 1892, 1924, 1971, 1986, 1995, 1996 eta 2009.
 Sailkapen estropadako irabazlea (6): 1987, 1988, 1989, 1990, 1993 eta 1994.
 Sailkatua (19): 1986, 1987, 1988, 1989, 1990, 1991, 1992, 1993, 1994, 1995, 1996, 1997, 1998, 1999, 2008, 2009, 2013, 2015 eta 2018.

TKE Liga 
 Txapelduna (0)
 Bigarrena (1): 2009
 Hirugarrena (0):
 Irabazitako estropadak (2021 barne): 2
 Parte hartzeak (13): 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019
 Euskal Liga (1): 1994 (ez ofiziala).
 KAE 1 Liga (3): 2006, 2022, 2023.
 Gipuzkoako Promozio Liga (1): 1993 (Kalparra)

Espainiako Traineru Txapelketa 
 Txapelduna (4): 1988, 1989, 1990 eta 1994.
 Bigarrena (2): 1991 eta 1993.

Euskadiko Traineru Txapelketa 
 Txapelduna (7): 1987, 1988, 1989, 1991, 1993, 1994 eta 1996.
 Bigarrena (3): 1990, 1998 eta 2008.

Gipuzkoako Traineru Txapelketa 
 Txapelduna (9): 1988, 1989, 1990, 1993, 1994, 1995, 1996, 1997 eta 2009.

Gainontzeko estropadak

Trainerillak 
 Espainiako Txapelketa (4): 1965, 1971, 1988 eta 1989.
 Euskadiko Txapelketa (2): 1988 eta 1989.
 Gipuzkoako Txapelketa (3): 1987, 1989 eta 1990.
 Zarauzko trainerilla estropadak (1): 1968.
 Bermeoko trainerilla estropadak (1): 1965.

Batelak 
 Espainiako Txapelketa (5): 1957, 1967, 1969, 1970 eta 1971.
 Gipuzkoako Txapelketa (4): 1970, 1971, 2010 eta 2012.

Azken denboraldiak

B trainerua 

1990 eta 1995 artean sanpedrotarrek bigarren traineru bat uretaratu zuen eta Kalparra izena jarri zioten. Sei denboraldi horietan hainbat bandera irabazi zituen. 1991ean "Descubridor bandera" eta Donibane Lohizunekoan garaile izan zen, 1993an Traineru gipuzkoarrak promozionatzeko liga irabazi zuen (Pasaia eta Fortuna banderak barne) eta 1995ean bost bandera irabazi zituen:
 Gipuzkoako Promozio Liga: 1993
 Descubridor bandera (Baiona, Galizia): 1991
 Donibane Ziburuko Estropada (1): 1991
 Koxtaperen Bandera (1): 1993
 Fortunaren Promozio Bandera (1): 1993
 Hendaiako Bandera (1): 1995
 Oreretako Bandera (1): 1995
 Llanesko Bandera (1): 1995
 Ría del Asón Bandera (1): 1995
 Lekeitioko San Antolin Bandera (1): 1995

Hamabost urte beranduago, 2010an berriz atera zuen bigarren trainerua San Pedrok. KAE 2 Ligan ari da eta emaitzarik onena 2013an izan zuen, Ligan zortzi bandera eskuratu zituen eta Ligako txapeldun gelditu zen. Urte bakarra egin zuen KAE 1 mailan baina 2015ean play-offetan berriz itzuli zen, oraingoan ere urte bakarrerako.

Ligak 
 KAE 2 Liga
 Txapelduna (1): 2013
 Hirugarrena (2): 2012, 2015

Banderak

Denboraldiak

San Pedroko estropadak 
San Pedrok bi estropada antolatzen ditu Pasaiako Badian, alde batetik TKE Ligako San Pedroko Bandera eta bestetik KAE 2. mailako estropada.

Hauetaz gain 2009tik aurrera Pasaiako erlojupeko traineru estropada antolatu izan du martxoan.

Ikus, gainera 
 Euskal Herriko arraun taldeak

Kanpo estekak 
  Klubaren webgune ofiziala
  KTE Ligako webgunea

TKE Ligako taldeak
Gipuzkoako arraun taldeak
Pasaiako kirola
Pasai San Pedro